Las schibettas: Dredg, Mc Cartney, Kaizers Orchestra

Da Patrick Capaul

Dredg “catch without arms”
Ils soundfreaks DREDG da Los Gatos/California han finalmain edì il successur sin lur mega album “el cielo” – ina schiba che nus avain preschentà avant trais onns sin questas paginas. E puspè ina gia èn il chantadur Gavin Hayes e sia band stads abels da producir in album monumental, epocal, grond, anc bler pli grond, monstrus, musica da rock progressiva dad ina band che sa co che instruments vegnan sunads virtuus! Dentant na croda “catch without arms” betg en la categoria “musica per musicists”! Quest album ha la qualitad popiga da U2, la progressivadad da TOOL, la sfera dad AMPLIFIER, cumpiglia ils megliers muments da la musica da rock dals vargai 40onns! In album uschè grond sco ils Rocky Mountains, uschè profund sco il Grand Canyon e uschè individual sco la gasetta giuvna Punts…
*********

Paul Mc Cartney “chaos and creation in the backyard”
Dieu ans pertgira! Sir Paul è tut auter che mes Beatle preferì! Atgnamain è el adina stà in zic quel tip glischnus dals fab4…
Dentant è Sir Paul era stà il responsabel per massa bunas chanzuns dals Beatles; en collavuraziun cun John Lennon ha Paul Mc Cartney creà la musica da pop, revoluziunà la scena!
Cun 63 onns è quest Beatle puspè ina gia stà en il studio, ha engaschà in giuven producent e vegn cun in album che metta mes maini sin il chau! Atgnamain na poss jau davaira betg savurar Mc Cartney, jau survegn utschels sch’jau al aud a chantar chanzuns dals Beatles!!! E tuttina, ses nov album fiss il proxim album dals Beatles! Tgi sa, forsa ha Sir Paul chattà sut il tarpun en il tschaler d’emprova dals Beatles las chanzuns sparidas...?
*******

Kaizers Orchestra “maestro”
L’orchester caotic giu dal nord ha sepulì la curuna da la princessa norvegiaisa, plazzà ina schimgia sin il tron dal prinzi, chatschà en il desert la monarchia! Ils KAIZERS da Bergen
en Norvegia tartognan il punk cun polca, ruineschan il rock cun musica populara, violeschan la musica da pop cun massa canera! Il nov album “maestro” preschenta quest sextet uschè atras e gaga sco mai avant, musica norvegiaisa ch’è buna per il overkill dà tut quai che vegn rietschì da la scena englaisa ed americana!
Sch’i dà quels dis ina band ch’è davaira unica, sche èn quai KAIZERS ORCHESTRA! Nagut per fans da DJ Bobo, nagut per fans da Bon Jovi, e nagut per fans da Peter Zinsli – qua vegn pretendì ina gronda toleranza, preschentà ina narra maschaida – scheisse! È quest album geil!
********